# **Po cestách evanjeliovej zrelosti (9)**  **Mt 20,1-16**

1 Lebo nebeské kráľovstvo sa podobá hospodárovi, ktorý vyšiel skoro ráno najať robotníkov do svojej vinice. 2 Zjednal sa s robotníkmi na denári za deň a poslal ich do svojej vinice. 3 Keď vyšiel okolo deviatej hodiny, videl iných, ako stoja záhaľčivo na námestí. 4 I povedal im: “Choďte aj vy do mojej vinice a dám vám, čo bude spravodlivé.” 5 A oni šli. Vyšiel znova okolo dvanástej aj okolo tretej hodiny popoludní a urobil podobne. 6 Keď vyšiel okolo piatej popoludní a našiel iných postávať, povedal im: “Čo tu nečinne stojíte celý deň?” 7 Vraveli mu: “Nik nás nenajal.” Povedal im: “Choďte aj vy do mojej vinice!” 8 Keď sa zvečerilo, povedal pán vinice svojmu správcovi: “Zavolaj robotníkov a vyplať im mzdu, počnúc poslednými až po prvých!” 9 Tak prišli tí, čo nastúpili okolo piatej hodiny popoludní, a každý dostal denár. 10 Keď prišli tí prví, mysleli si, že dostanú viac. Ale aj oni dostali po denári. 11 Vzali ho a šomrali na hospodára: 12 “Títo poslední pracovali jedinú hodinu, a ty si ich postavil na roveň nám, čo sme znášali bremeno dňa a horúčosť.” 13 Ale on jednému z nich odpovedal: “Priateľu, nekrivdím ti. Nezjednal si sa so mnou za denár? 14 Vezmi, čo je tvoje, a choď! Ja chcem aj tomuto poslednému dať toľko, koľko tebe. 15 Alebo nesmiem so svojím robiť, čo chcem? Či na mňa zazeráš preto, že som dobrý?”

1. Stať, ktorú sme prečítali nám kladie tri otázky[[1]](#footnote-2):

1. Ako rozumieš skutočnosť, že Boh je dobrý?
2. Považuješ sa za pracovníka, ktorý pracuje od skorého rána?
3. Z akého dôvodu robíš to dobro, ktoré robíš?

Tieto tri otázky sú medzi sebou úzko prepojené. Boha si často predstavujeme ako toho, kto jasne oddelí dobrých od zlých. Dobrí sú odmenení, zlí sú potrestaní. V čom však spočíva Božia dobrota? Vo výške odmeny? Okrem toho je tu aj otázka spravodlivosti. Ako to rozumieť, že Boh je dobrý aj spravodlivý? Zaiste nie je ľahké jednoznačne odpovedať na tieto otázky. Je isté, že niečo o Bohu vieme, ale tak isto je potrebné vedieť, že Boha nepoznáme dokonale a nikdy nebude vyhovovať všetkej našej logike. Azda aj preto nám Ježiš vyrozprával toto podobenstvo o Otcovi, o našom Bohu.

Božia dobrota, ktorú čítame v podobenstve a na ktorú reagujú nádenníci, prezrádza charakter našej dobroty, ktorá je len okrášlením našej schopnosti odmeniť dobro: ak si dobre poctivo pracoval, tak ťa uznávam, tak si fajn. Ježiš a v Duchu Svätom aj Pavol však učia, že nie to, čo robíš je základom dobra, ale Božia dobrota je základom. Dobrý Boh nás robí dobrými. Robí nás spravodlivými, po starom sa môžeme stretnúť aj s prekladom ospravedlňuje nás. Lebo ak si uvedomuješ, že ťa niekto tak miluje, stávaš sa veľkodušným, to je isté.

Toto podobenstvo sa nás aj pýta na to, aký je hlboký motív našej „práce“ v Božom kráľovstve, v Božej vinici. Inými slovami: prečo konáme dobro alebo aspoň sa usilujeme konať dobro? Preto, aby nám bolo dobre? Pre nejakú odmenu? Preto, aby sme unikli peklu? Preto, aby nás niekto pochválil? Ke´d konáš dobro, neprevláde v tebe aj túžba byť najlepším? A to nás niekedy mení na postavu staršieho syna z iného podobenstva. Začneme žiť v presvedčení, že sme dobrí a zrazu sa nám ťažko prijímajú tí zlí, zrazu je ťažké prijať aj Boha, v Lukášovom podobenstve Otca.

To, čo však Boh chcel priniesť na svet cez kresťanskú vieru je vedomie, že sme zadarmo dostali a zadarmo dávame, keď však pracujem preto, aby som niečo zarobil, aby som si kúpil Božiu lásku, Božiu odmenu, všetko sa mení: Boh ma miluje preto, lebo pre neho pracujem a sa namáham. Takto sme schopní zničiť skúsenosť Božej dobroty. Nie že by sme robili niečo zlé. Ide skôr o to, že aj keď konám dobro, potrebujem sa naučiť, čo je to Božia dobrota. Potrebujem sa naučiť ako si Boh počína, potrebujem nad tým žasnúť, potrebujem cítiť radosť, že som s ním a pre neho pracujem. Že som bol vyvolení spolupracovať s ním a to už tak dávno. Lebo mohla by prísť aj otázka: Nuž keď mi Boh zaplatí aj na poslednú chvíľu, tak oplatí sa mi stále sa namáhať a pracovať? Nepočuješ niekedy v sebe ten tichý závistlivý hlások, ktorý ti šepká: pozri oni si žijú ako žijú, nakoniec sa ešte obrátia a spasia. A ja sa tu namáham a ešte sa bojím o svoju spásu.

Toto samozrejme v nás môže a nemusí byť. V Každom prípade je však potrebné podrásť a tešiť sa z toho, čo robíme. Ale ak som ten, ktorý si príliš zakladá na tom, že robí dobro a považuje sa za dobrého – som vo veľkom nebezpečenstve, že ma pohltí chlad, a necitlivosť voči Bohu a závisť voči ostatným.

Nakoniec je tu aj tretia otázka: Som robotník prvej hodiny (ako si to často myslím, lebo sa už dlho namáham, celý život) alebo robotník, ktorej hodiny som?

Som robotníkom prvej hodiny, keď začínam merať svoj pracovný čas, keď ma preniká vedomie, že ja sa namáham viac ako druhý. Ak konkrétne nevidím, že z väčšej námahy mám väčšie zadosťučinenie – tak som nespokojný. Znak toho, či som robotník prvej hodiny je šomranie a nespokojnosť. Znak toho, že som robotník podľa vzoru svojho Pána je vďačnosť a radosť z toho, že aj iní môžu pracovať v Pánovej vinici, aj keď dostali toto pozvanie neskôr, aj keď pracujú, podľa našich chronometrov, menej.

\*\*\*

Na záver si pripomeňme ešte programovú líniu, ktorú pred nás postavil Ján Pavol II. na začiatku tohto tisícročia:

Spiritualita spoločenstva, to je predovšetkým zameranie pohľadu srdca na tajomstvo trojjediného Boha, ktorý v nás prebýva a ktorého svetlo treba vnímať aj na tvári bratov a sestier vedľa nás.

Ak teda budeme len robotníci-nádenníci mysliaci na svoju odmenu, bez toho, aby sme *vnímali Božiu lásku na tvárach našich bratov a sestier*, nenaplníme ideál evanjelia. Ak si neuvedomíme, že tých, čo pracujú okolo nás (možno kratšie a možno aj menej) volá a odmeňuje Boh láska – tak naša zrelosť je ešte veľmi biedna.

Ja chcem dať aj tomu poslednému toľko, čo tebe. Porozumeli sme tomu?

1. Celá téma je voľný preklad podľa textu dona Marca Simeoneho. Zdroj internet. [↑](#footnote-ref-2)